Frognerkilen barnehage

Rutine for arbeid med trygt og godt barnehagemiljø for barn

Gjeldende fra høst 2022/ Palma Kleppe

INNLEDNING

Bakgrunnen for denne rutinen er kapittel 8 i barnehageloven om psykososialt barnehagemiljø. Rutinen er førende for hvordan vår barnehage aktivt skal arbeide for å sikre et trygt og godt barnehagemiljø gjennom forebygging og tydelige retningslinjer. Videre er det beskrevet hvordan de ansatte skal reagere dersom et barn ikke har et trygt og godt barnehagemiljø.

Formålsparagrafen, bhl §1-3:

*«Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»*

MÅL

Alle barn har rett til et trygt og godt barnehagemiljø uten mobbing og andre krenkelser.

BAKGRUNN/ RETTSLIG GRUNNLAG

* Barnekonvensjonen (artikkel 2, 3, 6 og 12)
* Barnehageloven §§ 1, 41, 42 og 43
* Rammeplan for barnehager
* Arbeidsmiljøloven, § 4-3

HVA ER ET TRYGT OG GODT BARNEHAGEMILJØ?

Et trygt og godt barnehagemiljø betyr at alle barn er inkludert i fellesskapet, opplever tilhørighet og at ingen utsettes for krenkelser som utestengning, mobbing, vold, diskriminering og trakassering.

Et trygt og godt barnehagemiljø innebærer mer enn fravær av krenkelser. Det betyr også at barnet selv opplever at det er trygt og godt i barnehagen, at det er inkludert i barnegruppen, og at det å gå i barnehagen er en positiv opplevelse, noe barnet ser fram til (Prop 96L, 2020).

*«Barnehagen skal bidra til barnas trivsel, livsglede, mestring og følelse av egenverd og forebygge krenkelser og mobbing. Om et barn opplever krenkelser eller mobbing, må barnehagen håndtere, stoppe og følge opp dette»* (Rammeplan for barnehager, 2017, s. 11).

Krenkelser rommer både aktive handlinger og verbale uttrykk, men også handlinger som utestenging, isolering og baksnakking. Dette gjelder ord og handlinger både fra barn og fra ansatte i barnehagen (Prop 96L, 2020). Barnets opplevelse av situasjonen er alltid det som gjelder jfr. Bhl §§ 3 og 42-4.

Fravær av mobbing er sentralt i et trygt og godt barnehagemiljø. For å forstå mobbing i en barnehagekontekst vektlegger denne planen følgende definisjon:

*«Mobbing av barn er handlinger fra voksne og/eller barn som hindrer opplevelsen av å høre til, og å være en betydningsfull deltager i fellesskapet og muligheten til medvirkning.» (Lund, Helgeland, & Kovac, 2017)*
Med denne definisjonen settes mobbing i et systemperspektiv ved at fokus flyttes fra individet til fellesskapet. Det betyr at når et barn ikke opplever å høre til, er det i systemet rundt barnet løsningene ligger. Derfor er betydningen av å arbeide for et inkluderende fellesskap helt grunnleggende for å forebygge mobbing og andre krenkelser.

BÆRENDE PRINSIPPER

BARNETS RETTIGHETER

Barnet skal gis mulighet til å gi uttrykk for sine synspunkter i saker som berører dem. Vurderinger av barnets beste skal være et grunnleggende hensyn når det skal tas beslutninger som berører barn. Disse rettighetene er sentrale i arbeidet med et trygt og godt barnehagemiljø. (Jfr. bhl §3)

FORELDRESAMARBEID

Foreldrene er en viktig ressurs. Foreldre og barnehage må samarbeide i holdningsarbeidet og ta et felles ansvar for å støtte og styrke barna. Et godt foreldresamarbeid er forebyggende og et viktig bidrag til et trygt og godt barnehagemiljø. Barnehagen forplikter seg til å gjøre alle foreldre kjent med tematikken og rutinen. Etablerte, gode relasjoner mellom foreldrene og ansatte gjør det enklere og tryggere å ta opp eventuelle bekymringer eller problemer. Ansatte må lytte til foreldrene og ta deres bekymring på alvor, og foreldre må ha tillit til at barnehageansatte bringer inn andre perspektiver, basert på at de observerer barna i mange timer hver dag. Fokuset er ikke å finne ut hvem som har rett, men hvordan alle barn kan ha det trygt og godt. (Jfr. bhl §§1, 42)

NULLTOLERANSE

Nulltoleranse innebærer at barnehagen ikke skal godta at barn utsettes for noen former for krenkelser. Nulltoleranse viser terskelen for når man skal gripe inn i en situasjon og er et styrende prinsipp i det forebyggende arbeidet. (Jfr. bhl § 41)

ALLE SOM ARBEIDER I BARNEHAGEN

Vikarer, studenter og alle som arbeider i barnehagen har en plikt til å følge med, melde ifra og gripe inn når noe skjer. Ingen ansatte skal kunne unnlate å gjøre noe når de ser at et barn utsettes for krenkelser og alle har et ansvar for å bidra til at barn skal ha det trygt og godt. (Jfr. bhl § 42)

GRIPE INN

*«Barnehagen skal ikke godta krenkelser som for eksempel utestenging, mobbing, vold, diskriminering og trakassering. Alle som arbeider i barnehagen skal gripe inn når et barn i barnehagen utsettes for slike krenkelser» (Bhl § 41-1)*

Å gripe inn handler om å stanse negativ oppførsel, for eksempel ved å bryte opp en krangel eller stanse en fysisk krenkelse. Å gripe inn kan også̊ handle om å inkludere et barn i en utfrysningssituasjon, for eksempel ved å si noe som kan støtte barnet eller ved å ta initiativ til lek med barnet, og dermed tiltrekke andre barn til samspill. Det kan bety å stanse, korrigere eller veilede barn som krenker andre barn. Det er viktig at den ansatte ikke griper inn på en måte som oppleves stigmatiserende for de som er involvert. Som ansatt har vi også en plikt til å følge opp barnet som krenker og veilede det til å bruke andre handlingsalternativer. Ansatte har også en plikt til å gripe inn overfor kolleger som krenker barn. En plikt til å gripe inn er ikke det samme som en plikt til å sette inn tiltak.

FOREBYGGE

*«Barnehagen skal forebygge tilfeller hvor barn ikke har et trygt og godt barnehagemiljø ved å arbeide kontinuerlig for å fremme helsen, trivselen, leken og læringen til barna.» (Bhl § 41- 2)*

For å forebygge tilfeller der barn ikke har det trygt og godt, må det legges til rette for fellesskap der alle kan kjenne tilhørighet, der det er raushet og rom for ulikhet.

*Fellesskap og relasjoner:* I et inkluderende felleskap skapes en «vi-følelse» gjennom felles opplevelser og erfaringer. En trygg tilknytning og gode relasjoner mellom voksne og barn er grunnleggende for å gi hvert enkelt barn et trygt og godt barnehagemiljø. Personalet må derfor ha evne og vilje, kunnskap og kompetanse til å inngå i gode relasjoner med alle barn. Vennskap og lek er beskyttende faktorer for å hindre mobbing (Lund & Helgeland, 2016).

*Lek:* Personalet setter i gang lek og er tett på leken for å veilede. Barnehagens miljø inviterer til lek for alle barn, gir rom for ulike interesser og muligheter for lek der flere kan delta. Personalet skal gi leken gode rammer og være bevisste på sin rolle i å støtte leken. De må også støtte barnas evne til å inngå i relasjoner til hverandre slik at de kan etablere vennskap.

*Miljø*: En autoritativ tilnærming preger miljøet i barnehagen. Personalet har en positiv omgangsform, snakker positivt om og til hverandre og barna. Barna møter tydelige forventninger og får god veiledning i sosial og emosjonell kompetanse.

*Systematikk:* Gode rutiner og strukturer sikrer at et trygt og godt barnehagemiljø utvikles og opprettholdes. God oversikt over barnehagens fysiske rom og vennskap mellom barn, er en forutsetning for å følge med på situasjoner der krenkelser og mobbing kan skje. Det innebærer en bevissthet i personalet om hvordan det fysiske miljøet gir mulighet for å leke og oppholde seg bortgjemt fra voksne. Det er bevissthet om at det er situasjoner i løpet av dagen der det er større risiko for at krenkelser kan skje.

Personalet har oppmerksomhet på barn som er ekstra sårbare for å bli utsatt for slike hendelser. Systematisk og målrettet tilrettelegging og utvikling av gode relasjoner er sentralt i arbeidet, og sikrer at alle barna blir sett og positivt bekreftet hver dag. Ansatte må være mentalt til stede slik at de kan forstå hva barnas atferd uttrykker og hva som faktisk skjer, og kompetanse på hva de skal se etter. Det må være tid og forutsetninger å få dette til, og vi er påpasselige med å prioritere hva vi bruker tiden på, slik at oppmerksomheten og tilstedeværelsen er hos barna.

*Refleksjon:* Det reflekteres jevnlig rundt egen praksis og holdninger i møte med barn. Personalet er bevisst sine handlinger og sin definisjonsmakt. Det er en kultur for å søke veiledning når man strever, og å si ifra om uakseptable handlinger.

*Foreldre* bidrar til forebyggende arbeid ved å:

* Hilse på, snakke med alle barn, invitere barn med hjem, og legge til rette for nye vennskap.
* Snakke positivt om andre barn, foreldre, personalet og barnehagen.
* Være gode forbilder i kommunikasjonen med andre barn, foreldre og ansatte.
* Melde fra til barnehagen om det oppdages mobbing blant barna.
* Gi tilbakemeldinger på barnas trivsel og opplevelser.
* Følge opp informasjon og ha et tett samarbeid med barnehagen.
* Se ellers i Frognerkilens årsplan og vedtekter og om samarbeid med barnas hjem.

AKTIVITETSPLIKTEN

FØLGE MED

*«Alle som arbeider i barnehagen skal følge med på hvordan barna i barnehagen har det» Bhl §42-1*

**Verktøy/ metoder som kan være aktuelle:**

* Observasjon av enkeltbarn/ barnegrupper
* Loggføring
* Barnesamtaler
* Sosiogram
* Praksisfortellinger

Barnehagen må ha gode rutiner for å følge med på relasjonene mellom barna samt mellom barn og voksne. Barnehagen må ha en systematikk i dette arbeidet slik at det ikke blir personavhengig og tilfeldig. For å fange opp barn som ikke har det trygt og godt, er det nødvendig at personalet vet hva de skal se etter. Personalet må ha kunnskap om hvilken atferd som gir grunnlag for bekymring og hvilke barn som har en sårbarhet som gjør at de er særskilt utsatt for krenkelser.

MELDE FRA

Barnehageloven § 42-2: *«Alle som arbeider i barnehagen skal melde fra til barnehagens styrer dersom de får mistanke om eller kjennskap til at et barn ikke har et trygt og godt barnehagemiljø. Styreren skal melde fra til barnehageeieren i alvorlige tilfeller»*

Styreren skal alltid ha melding dersom en ansatt eller foreldre har en bekymring for at et barn ikke har det trygt og godt. Dersom barn eller foreldre sier ifra eller på annen måte gir uttrykk for at barnet ikke har det trygt og godt, skal opplevelsen alltid tas på alvor. Det er viktig å lytte til foreldrene. Bekymringen skal alltid bringes videre selv om den ansatte har en annen opplevelse av saken. Det kan også være ansatte som får en mistanke om at et barn ikke har det trygt og godt. Dette kan handle om en antagelse eller en følelse på bakgrunn av noe som blir sagt, noe den ansatte har observert eller endringer i atferd hos et enkeltbarn eller i en barnegruppe.

UNDERSØKE

Barnehageloven § 42-3: *«Ved mistanke om eller kjennskap til at et barn ikke har et trygt og godt barnehagemiljø, skal barnehagen snarest undersøke saken.»*

En melding utløser en plikt til å undersøke. Mål for denne undersøkelsen er å samle nok informasjon til å vurdere om barnehagen må sette inn tiltak og eventuelt hvilke tiltak som skal settes inn. Plikten til å undersøke gjelder også om årsaken til at barnet ikke har et trygt og godt barnehagemiljø skyldes forhold eller hendelser som har skjedd utenfor barnehagen eller tilbake i tid. Undersøkelsen må være relevant og egnet til å finne ut hva som kan være problemet, både på system og individnivå.

**Verktøy/ metoder som kan være aktuelle:**

* Observasjon av grupper og enkeltbarn
* Samtaler med barna
* Samtaler med foreldrene
* Sosiogram
* Kartlegging av relasjoner mellom barn
* Kartlegging av relasjoner mellom personal og barn

SETTE INN TILTAK

Barnehageloven § 42-4: *«Når et barn eller foreldrene sier at barnet ikke har et trygt og godt barnehagemiljø, skal barnehagen undersøke saken og så langt det finnes egnede tiltak sørge for at barnet får et trygt og godt barnehagemiljø. Det samme gjelder når en undersøkelse som barnehagen selv har satt i gang viser at et barn ikke har et trygt og godt barnehagemiljø. Tiltakene skal velges på grunnlag av en konkret og faglig vurdering.»*

I barnehagen bør systemtiltak foretrekkes. Tiltakene må være treffsikre og personalet må ha kompetanse til å kunne løse problemet.

Tips til verktøy/ metoder:

* Leker og aktiviteter som fremmer samarbeid og samhold og som bygger på barnets interesser
* Pedagoger og ansatte deltar i leken, igangsetter og veileder
* Sørger for felles erfaringsgrunnlag og felles referanserammer (aktiviteter,
 prosjekter, turer, opplevelser, bøker m.m.)
* Forutsigbarhet og god struktur i hverdagen
* Arbeid med sosial og emosjonell kompetanse
* Bygge gode relasjoner mellom ansatte og barn (Feks. “[banking time](https://www.statped.no/globalassets/laringsressurs/dokumenter/07-temasider-teknologi/spill-i-skolen/banking-time-til-relasjonsarbeid.pdf)”)

SKJERPET AKTIVITETSPLIKT

ANSATT SOM KRENKER

Barnehageloven § 43-1: *«Dersom en som arbeider i barnehagen, får mistanke om eller kjennskap til at en annen som arbeider i barnehagen, krenker et barn med for eksempel utestenging, mobbing, vold, diskriminering eller trakassering, skal vedkommende straks melde fra til barnehagens styrer. Styrer skal melde fra til barnehageeier.»*

En ansatt har en makt- og tillitsposisjon overfor barna som ikke må misbrukes. Eksempler på krenkelser kan være at den ansatte ikke respekterer barnets integritet ved f.eks. stellesituasjon eller toalettbesøk. Det kan være ansatte som latterliggjør barn, kjefter på barn i andres påhør, bruker kallenavn, ironi, stiller spørsmål de ikke har forutsetning for å svare på eller himler med øynene over noe barnet eller foreldrene deres sier eller gjør, barn som utestenges fra fellesskapet ved at de ikke får delta eller sendes bort fra tur/samlingsstund/måltid.

Når en som jobber i barnehagen krenker skal det meldes fra til styrer umiddelbart. Styrer skal melde fra til barnehageeier. Aktivitetsplikten slår inn og det skal gripes inn, undersøkes og settes inn tiltak straks.

Tiltak rettet mot den ansatte styres av arbeidsmiljøloven. (EQS, 3342 og 1661.)

STYRER SOM KRENKER

Barnehageloven § 43-2 «Dersom en som arbeider i barnehagen, får mistanke om eller kjennskap til at styreren i barnehagen, krenker et barn med for eksempel utestenging, mobbing, vold, diskriminering eller trakassering, skal vedkommende straks melde fra til barnehageeieren direkte. Undersøkelser og tiltak etter § 42, 3. og 4. ledd skal iverksettes straks.»

NÅR ER AKTIVITETSPLIKTEN OPPFYLT?

Barnehagen må fortsette å sette inn tiltak til barnet har det trygt og godt. Det avgjørende i en sak vil være om barnehagen har sørget for, og fortsatt vil sørge for, å iverksette tiltak som etter en faglig vurdering er egnet til å sikre at barnet igjen har et trygt og godt barnehagemiljø. Hvis dette besvares positivt, har barnehagen oppfylt aktivitetsplikten.

DOKUMENTASJON OG PERSONVERN

Barnehageeier er ansvarlig for at dokumentasjon og personvern blir behandlet i henhold til barnehageeiers interne retningslinjer og til enhver tid gjeldende lovverk.

SKJEMAER SOM INNGÅR I RUTINEN FOR ET TRYGT OG GODT BARNEHAGEMILJØ

DEL 1: SKJEMA FOR [MELDING](https://docs.google.com/document/d/11H8u4Blt2mOXKqyZ0pTDXujHhgcMjJGDEcZlp6vlb-w/edit#heading=h.y7l6stctqcx4) , med eksempel på utfylling:

 Barnets navn: Lise Hansen

Dato for melding: 11.11.20

Fødselsdato: 17.05.2016

Barnehage: Avdeling: Solkroken barnehage Rød Melder:

|  **HVA ER BEKYMRINGEN?** *Hilde, fagarbeider på avdeling rød forteller at hun er bekymret for Lise. I den siste tiden har hun lagt merke til at Lise går mye alene og at hun nå sjelden er i lek med andre barn. I utetiden er Lise ofte lei seg og gråter.*    |
| --- |
|    **STRAKSTILTAK MED DATO** * *Tidligvakta setter i gang og deltar i en organisert lekeaktivitet der Lise inkluderes, etter frokost hver dag i uke 47 og 48*
* *Alle ansatte gir Lise ekstra positiv oppmerksomhet i uke 47 og 48.*
 |

**Underskrift for mottatt melding**

Sted og dato

**Underskrift melder**

Sted og dato

DEL 2: SKJEMA FOR [UNDERSØKELSE](https://docs.google.com/document/d/1w5MtXkLb8shWlTpMj2RIo0il7oQ6QY58T5KZAFpk3fE/edit#heading=h.5pobrrrmcsqy), med eksempel på utfylling

Barnets navn:

Lise Hansen

Dato oppstart undersøkelse: 12.11.20

Fødselsdato: 17.05.2016

Barnehage: Solkroken barnehage Avdeling:

Rød

|  **BESKRIVELSE AV PROBLEMET** *Lise er sår og går ofte alene. Hun gråter lett og blir passiv, spesielt i utetiden. Det har skjedd en endring denne høsten. Tidligere lekte Lise mye med Pia og de to var på sett og vis som «erteris».*    |
| --- |
|  **BARNETS OPPLEVELSE AV SITUASJONEN** Barnekonvensjonen artikkel 12: Barnets rett til å bli hørt og barns medvirkning *Samtale med Lise 12.11.20, Hanne**Lise forteller at hun ikke har noen å leke med og at det ikke er noe gøy i barnehagen lenger etter at Marte begynte på avdelingen. Nå vil Pia bare leke med Marte og hun får ikke være med. Lise forteller at hun syns det er dumt å være ute.*    |

**UNDERSØKELSER**

Undersøkelse Hva, når og hvem

Oppsummering

|    *Samtale med foreldrene, 12.11.20, Hanne*    |    *Foreldrene er glad for at barnehagen har tatt kontakt om denne bekymringen. De har selv opplevd at Lise har blitt noe mer stille den siste tiden og oftere gitt uttrykk for at hun ikke vil i barnehagen. De opplever også at hun har blitt mer «sår» og tar lettere til tårene enn tidligere.*    |
| --- | --- |
|    *Sosiogram, uke 47, Lars*    |    *Sosiogrammet viser at Lise tar kontakt med flere barn, men at ingen tar kontakt med henne.*    |
|    *Systematisk observasjon lek inne og ute, overgangssituasjoner, uke 47 og 48, alle ansatte*    |    *Observasjonene viser at Lise går mye fra sted til sted og sjelden leker over lengre tid på et**sted. Hun gjemmer seg litt unna i overgangssituasjonen, virker som om hun prøver å somle for å komme sist ut.*    |
|   *Relasjonskartlegging voksen- barn, 15.11.20, alle ansatte*    |   *Lise er jevnt over ganske «usynlig» for de ansatte på avdelingen. Alle unntatt Hilde har plassert henne i den ytterste sirkelen. Hilde har vurdert at hun har en god relasjon til Lise.*    |

**ANALYSE AV UNDERSØKELSER**

(f.eks. pedagogisk analyse)

| **EVALUERING AV STRAKSTILTAKENE***Lise har deltatt i den daglige aktiviteten som tidligvakten har satt i gang. Det har vært litt ulikt hvilke andre barn som har deltatt, men Lise har lek, vist glede og virket fornøyd i disse situasjonen.**Alle ansatte har hatt fokus på å gi Lise positiv oppmerksomhet. De har blitt oppmerksom på at hun er veldig opptatt av å hjelpe de nye 3-åringene på avdelingen og at hun er veldig god på å legge puslespill.*    |
| --- |
|    **KONKLUSJON** Saken utløses i en aktivitetsplan Saken avsluttes □□ **VURDERING:** *Ut fra en samlet vurdering viser undersøkelsen at Lise ikke har et trygt og godt barnehagemiljø. I samarbeid med foreldrene blir personalet enige om å lage en aktivitetsplan og sette i verk flere tiltak.*    |

**Underskrift styrer Underskrift pedagog**

Sted og dato Sted og dato

DEL 3: SKJEMA FOR [AKTIVITETSPLAN](https://docs.google.com/document/d/1YZ77EX_A6j05wniNvU7_epj6xLjKKDOcghq3shAQZw0/edit) med eksempel på utfylling

Barnets navn: Lise Hansen Dato oppstart: 20.11.2020

**TILTAK**

Fødselsdato: 17.05.16

Barnehage: Solkroken barnehage Avdeling:

Rød

**HOVEDMÅL**

Beskrivelse av ønsket situasjon

*Lise skal delta i lek med andre barn.*

| Delmål *Lise skal ha en god relasjon**til minst to voksne* *Lise skal delta i lek i dukkekroken med flere barn**Lise skal delta i lek med andre barn ute.* *Tydeligere overgang fra måltid**til utelek.*      | Hva skal tiltaket løse? *Lises sårbarhet/ utrygghet*  *At Lise deltar sjelden i lek* *De andre barna tar lite kontakt med Lise. Gjøre de andre barna oppmerksomme på Lise* *Kaos i overgang fra måltid til utelek*        | Tiltak/ aktivitet *«Banking time»*  *Endre lekemiljøet slik at det er materiell nok til flere barn. Gjøre kroken spennende ved å ominnrede og tilføre nye elementer.*  *Regellek (hauk og due, rødt lys, kongen befaler mm) hver dag. Personalet skal sette i gang og delta i denne leken hver dag.* *Ny rutine; informere om dagens uteaktivitet før måltidet avsluttes. Tidligvakta tar med Lise og de andre 4-åringene i garderoben, går ut sammen når de er ferdig påkledd.*    | Ansvarlig (navn) Pedledere  Pedledere  Senvakt  Tidligvakt    | Tid for gjennomføring (dato, uke, måned)Uke 46 og 47       | Evaluering (hvem, når, hvordan) Avdelingsmøtet  Avdelingsmøtet  Avdelingsmøtet     |
| --- | --- | --- | --- | --- | --- |
|  |  |  |  |  |  |
|  |  |  |  |  |
|  |  |  |  |  |  |
|  |  |  |  |  |  |

**Underskrifter**

Sted og dato Underskrift foresatt

Underskrift foresatt

Underskrift styrer

Underskrift pedagogisk leder

REFERANSER

Barnehageloven (2005). Lov om barnehager (LOV-2005-06-17-64). Hentet fra

https://lovdata.no/dokument/NL/lov/2005-06-17-64

Godtfredsen, M., Helgeland, A., Nome D. Ø., Kovac, B.V. & Cameron, D. L. (2015). I Lund, I. (Red.), *Hele barnet, hele løpet; Mobbing i barnehagen*. Hentet fra http://www.forebygging.no/global/mobbing%20i%20barnehagen%20rapport.pdf

Lund, I., Helgeland, A. & Kovac, V. B. (2017). *På vei mot en ny forståelse av mobbing i et folkehelseperspektiv*. Acta Didactica Norge

Lund, I. & Helgeland, A. (2016). *Mobbing i barnehagen- anerkjennelse som forebygging*. Oslo: Pedlex as.

Regjeringen. (2020, 29. April). Prop. 96 L (2019–2020) Endringer i folkehøyskoleloven, barnehageloven og voksenopplæringsloven m.m. (samleproposisjon). Hentet fra https://www.regjeringen.no/no/dokumenter/prop.-96-l-20192020/id2699851/

Utdanningsdirektoratet. (2018, 8. mars). Barns trivsel – voksnes ansvar. Hentet fra

https://www.udir.no/laring-og-trivsel/stottemateriell-til-rammeplanen/trivselsveileder/

Utdanningsdirektoratet. (2017, 1. august) Rammeplan for barnehagen. Hentet fra

https://www.udir.no/laring-og-trivsel/rammeplan/